정조 0년
丙申十二月二十日巳時。上御興政堂。大臣備局堂上。引見入侍時。左議政金尙喆。右議政鄭存謙。兼禮曹判書蔡濟恭。行工曹判書徐命善。行戶曹判書鄭弘淳。吏曹判書李徽之。行副司直張志恒。同知中樞府事李漢膺。禮曹參判沈履之。右尹金魯鎭。司諫李謙彬。校理李鼎揆。左副承旨兪彦鎬。假注書李兢淵。事變假注書鄭東浚。記注官金鳳顯卜台鎭。以次進伏訖。尙喆曰。日寒一直不解。日間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。都政當前。而吏曹參判李瀰。交龜尙遠。勢難等待。今姑許遞。何如。上曰。依爲之。尙喆曰。大政不遠。兵曹判書洪樂性。聞方惶悚引入。而飭敎之下。何可不行公乎。從重推考。牌招察任。何如。上曰。依爲之。尙喆曰。此北道監賑御史申應顯狀啓也。備陳北關慘被凶歉之狀。仍以爲南關交濟穀。久置條中二萬石。移文道臣。以爲取用之地。嶺南沿海各邑中劃出正穀三萬石。待春裝載入送事。請令廟堂稟旨。分付矣。以本道民事之最急。屢煩聖慮。朝家之區劃。嶺粟之移轉。摠計前後穀數。殆近十萬。道臣必當參量南北賑事之緩急。已有所分俵。他道浦穀。今何可更爲加劃。輒貽駕海船粟之勞乎。至於南關交濟倉久置穀。不過轉運於同道之內。二萬石依狀請往復道臣。使之從便取用。何如。上曰。依爲之。尙喆曰。此平安監司徐命膺狀啓也。枚擧鐵山府使吳載光牒呈以爲。本府民家失火。延燒二十四戶。從前失火民人等處。有會付耗米題給之例。請令廟堂稟旨。分付矣。此是應施之典。依請擧行之意。分付。何如。上曰。依爲之。尙喆曰。此北兵使徐有大狀啓也。明春行營屬軍兵合操。茂山以北各衛軍兵巡操。依定式擧行事。請令廟堂稟旨。分付矣。邊上詰戎之政。非不重矣。秋操旣因歲歉而停止。則方當設賑之時。何可行春操乎。姑爲停止之意。分付。何如。上曰。依爲之。尙喆曰。此慶尙右兵使趙圭鎭。忠淸兵使南益祥等狀啓也。以爲因備局啓下關。尙州松面間路形便。一一巡審。則尙州界葛加峙四十里長谷。方開一條新路。今若堅塞。則淸州界所率峙之間路。不期斷而自斷。南北行人。自當輻奏於鳥嶺。請令廟堂稟處矣。嶺隘間路之新出。專由於行人取捷之計。論以關防。事甚疎虞。果有筵稟發關矣。兩帥臣所論。俱以葛加峙新路之防塞爲請。此不可仍循置之。依狀請着意擧行。俾不得如前通路之意。嚴飭兩道道帥臣。何如。上曰。依爲之。尙喆曰。關東守令之入於御史書啓者。今當差代。北道設賑邑貶下守令。亦令差出。何如。上曰。依爲之。尙喆曰。關東禁屠。方因御史書啓。已有申飭。而顧今東作不遠。農牛可惜。一體嚴飭諸道。俾不冒禁抵罪之意。申明知委。何如。上曰。各別嚴飭。可也。尙喆曰。月食咨文及三水江界兩處。犯越罪人等。緩決咨文。旣自北京出來矣。回咨依例撰出。正書安寶後。定禁軍下送灣府。使之傳給鳳城將。以爲傳送北京之地。何如。上曰。依爲之。尙喆曰。今此靈光漂漢人入送咨文。正書安寶後。定禁軍騎撥下送于齎咨官所到處。以爲齎去之地。何如。上曰。依爲之。竝出擧條尙喆曰。今已歲暮。諸道尤甚邑還上。宜令停捧。而此則自上特敎。似好矣。上命書傳敎曰。諸道尤甚邑新還未捧者。一倂停捧事。分付。尙喆曰。翰圈事。頃有成出節目之敎。而議論携異。姑未及消詳矣。上曰。圈點則依前爲之。而只改三試之法。好矣。尙喆曰。新圈旣成。已付職前翰林。例有區處之道。故敢達矣。上曰。出六。可也。尙喆曰。當此歲末。詞訟長官。自多擧行。而判尹則今方呈告。刑曹判書具善復。聞有實恙。今姑許遞。何如。上曰。依爲之。尙喆曰。一命之官。卽是守令之階。此而得人。庶可責效於方來。雖有承傳。若其年未滿者。毋得除職。已有成命。臣實欽仰。今當大政。若於初仕。求得寒畯中固窮讀書之士。則可以爲官擇人。而亦足爲聳動之道。另飭銓曹。俾有實效。何如。上曰。卿言甚是。予亦欲爲下敎而未果。今番都政。各別擇人之意。另加申飭。可也。尙喆曰。以吏批初仕事。有所仰達。而雖以兵批言之。今番初仕之窠甚多云。擇人疎滯之政。尤當加意。至如守門將。向聞兵判之言。則當行道取才云。以射以講。此可爲得人之道。以此申飭擧行。何如。上曰。申飭擧行。可也。存謙曰。左相以擇初仕。請飭銓曹。臣亦有仰達者矣。每式年歲首。各道觀察使。抄薦前銜及生進幼學之才行表著者。其薦擧之法。則一鄕人保擧于守令。守令登薦于觀察使。觀察使就其一道內各邑守令之薦狀中。又爲精抄極擇。只取三人而薦聞于朝。所薦人。名實不副。則薦擧者論罪。載在續大典。當初法意。蓋倣鄕擧之遺制。人才之搜訪。仕路之澄淸。多賴於此矣。中間漸至解弛。殆同應文備數。而挽近以來。則雖當式年。竝與告朔而廢之。或多有全然不爲擧行者。豈不慨然。明年乃是式年。新歲行且不遠。況當一初之政。尤宜修明舊制。申飭各道。薦單趁歲首上送。各其名下。懸錄其才行薦進。而方岳之臣。誠心採咨。一循公議。不負朝家推訪之意。以爲銓曹收用之資。毋歸虛文。俾有實效事。出擧條預爲行會諸道。何如。上曰。卿言甚好。以此申飭。可也。存謙曰。守令之愼擇久任。法意有在。至於邊門。尤有別焉。而一自作爲履歷窠之後。如六鎭三甲及江邊諸邑。四道九鎭。皆作邊地。必須經此然後。始爲防禦使。仍作閫帥階梯。故赴任未幾。輒皆圖遞。坐席未暖。遞易頻數。徒貽邊民迎送之弊。何暇責具成績也哉。粵在戊寅。故相臣兪拓基。爲慮此弊。以邊地守令邊將之瓜限前經遞者。勿論貶遞病遞。竝勿施履歷之意。筵稟定式。而其後未免因循。瓜前輕遞。又復如前。臣於己丑年。待罪籌堂時。以申明遵守之意。陳達蒙允矣。今則歲月寖久。漸不遵行。雖以臣耳目之所睹記言之。絶未見其邊守之準限者。此後則一依戊寅定式。邊地守令及僉使之限前圖遞者。邊地履歷。勿爲施行之意。更爲出擧條申飭。而亦於隨窠差送之時。必以緩急可仗之人。另加擇擬事。分付兩銓。何如。上曰。依爲之。濟恭曰。景慕宮展拜。依定式春秋當稟旨擇日。而孟春仲春。未有一定之敎。故敢此仰稟矣。上曰。歲首取稟。可也。濟恭曰。春展拜旣以孟春稟定。則秋展拜自當以孟秋爲稟矣。上曰。依爲之。濟恭曰。陞學公都會入格儒生。以初場願試之後。今年增廣監試初試。又或有初場入格者。而增廣監初。旣已移付於式年監試覆試。則曾前陞學公都會。初場願試者。不免爲疊付矣。此非儒生之過。而使之空棄一解。亦涉可悶。當初願試。若令移施終場。則事或便當。故敢此仰達矣。上曰。依爲之。濟恭曰。頃因慶州儒生李克圭疏。賊顯刊行冊子及板本。搜問收聚。燒毁之意行會矣。卽接慶尙監司李衍祥移文。則禮安縣陶山書院院任文報內。本院有辨破錄。而蓋此錄之成。實由於李希誠祖李浚等。侵誣譏斥先正臣李滉之故。一道章甫。齊起爭辨。末乃撰成一冊。辨破前後事實。而李希誠輩。疾怨士林。必欲毁去此錄。累次繫鼓。終不得售計。至有令刑曹。決杖驅逐之嚴旨。渠等更不敢生意矣。今因賊顯之出。乘時搆捏。使其親切人李克圭。換名陳章。乃謂此錄。賊顯所主張。而辨破錄中總論附錄及李克圭疏辭。李希誠等狀辭。一一考閱。則自可覰破其情狀云。以此報辭觀之。與李克圭疏中所論有異。則輕先擧行。亦涉如何。所謂辨破錄一件。上送毁燒與否。指的回關事移文矣。當初此冊印刊時。賊顯若果有主張之事。則道臣自當直爲擧行。而賊顯名字。初不載錄於冊子。又是道內士林。爲先正臣辨誣而刊行者。則其所毁板。殊甚不當。而此旣因李克圭疏陳批下之事。故有所往復於臣曹矣。臣曹亦不得擅自指揮。何以爲之乎。上曰。雖是賊顯所撰之書。旣不干於本罪。則不必火其書毁其板。而今聞事實又不然。今無可諭矣。濟恭曰。右相以邊邑數遞之可悶仰奏。臣亦因言端。有可達者矣。高山爲北路初驛。所關不輕。而近來凋弊特甚。將不免絶站。其弊專由於察訪之數遞。而其所數遞。亦有委折。蓋高山郵況。只在於到任後奴婢點考。而曾前則一年一次點考。爲流來驛規。故宰臣鄭彦忠爲察訪時。慮其點考之貽弊於驛屬。改定以一察訪。只行一番點考。其意則欲使點考之不行於年年。而如是改定之後。察訪久留無益。如得一番點考。則輒已圖遞。迎新送舊。一年之內。每爲數三次所謂奴婢點考。亦隨而如其數矣。如是之際。驛卒之不能支當。郵樣之漸益蕩殘。勢所不免。旣知其弊。則安可任其來去。使傳命重地。至於莫可收拾之境乎。臣意則從今以後。嚴立科條。該驛察訪。罪罷與貶罷外。限瓜滿。銓曹不得無端內擬。道臣不得循例狀罷。則庶可救得其數遞之弊。故敢此仰達矣。上曰。大臣之意。何如。尙喆曰。驛奴婢點考之疎數。此何足爲朝家之所指揮。而此是北路初驛。兼臺直狀啓之察訪也。其爲責任。不輕而重。而殘郵薄官。近爲朝士厭避之地。致此驛屬難支之弊。若使其官。久在其任。則此爲蘇弊之道。銓曹使不得無端內移。道臣亦不得曲循狀罷之意。另加嚴飭。何如。上曰。依爲之。竝出擧條濟恭曰。慶嬪墓。每式年歲首致祭事。曾於先朝歷臨時。下敎定式。而今旣有寒食歲一祭之規。致祭一節。何以爲之乎。上曰。旣爲歲一祭。則致祭不必爲之矣。尙喆曰。當初致祭。實出於不絶香火之聖意。而今則旣行歲一祭。不必更爲致祭矣。上曰。然矣。尙喆曰。纂輯堂上。旣有文書抄出前。姑勿仕進之敎。而郞廳亦以政院日記之未及修納。姑無可爲之事。只令一人入直。好矣。上曰。唯。謙彬曰。請南海縣圍籬安置罪人具庠。更令王府。嚴鞫得情。快正王法。上曰。不允。請大靜縣爲奴罪人金壽賢。更令王府。拿鞫嚴問。依律處斷。上曰。不允。請旌義縣荐棘罪入尹泰淵。亟令王府。拿鞫嚴問得情。快正王法。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請海南縣定配罪人李弘濟。亟令王府。拿鞫嚴問。上曰。不允。請海南縣竄配罪人金載順。亟令王府。拿鞫嚴問。上曰。不允措辭見上謙彬曰。告君之辭。至敬且謹。言與實。不宜差錯。而向日嶺儒。挾私陳疏。處分旣下。道臣按査。則爽實無餘。遐鄕士習。極涉駭痛。請疏頭李克圭。亟施竄配之典。上曰。何必竄配。令本道參酌科罪。可也。謙彬曰。臣資性庸愚。言議巽歉。淸朝耳目之責。豈有一分堪承之望。而合辭方張。義重沐浴。前後除旨。輒卽膺命。自顧私心。已極愧忸。而隨處生疣。臣亦自料。果於向日筵席。未諳臺體。不善周旋。至以所懷啓辭之相錯奏達。重速承宣玉署之迭相論斥。竟被譴罷之典。尙今追思。愧汗浹背。豈可以時月之稍移。敢自厚恕。而晏然於臺次乎。日昨詣臺引避。見阻於喉院。今纔筵避。所失尤大。請命遞斥臣職。上曰。勿辭。亦勿退待。上命書傳敎曰。滯囚多日。且與交奸在闕之宮人有間。稽諸律文。宮人之見汰後。潛奸外人。不過杖一百。今此房子內人。又是已見汰者。而房子交奸。亦無可據之律云。雖然。當此紀綱解弛之日。不可尋常處之。刑曹滯囚中官與所謂房子。旣施一次之刑。特從惟輕之典。今日內杖配。其中中官金允福。稱夫稱婦。旣有朝家至嚴之法禁。況宮中房子。尤安敢曰父曰女。雖與潛奸有異。亦不可歇治。亦爲徒配。至於禁府時囚中官李世聃。與小宦中官有異。有此犯法之事。而觀其供辭。當初招引。雖不手犯。及其潛奸則一也。今日開坐時。刑推一次。亦爲定配。所謂房子。視該中官律勘處事。分付該府該曹。上曰。呈辭判尹刑議許遞與刑判之代。今日政差出。上曰。北道貶下守令。今日政一體差出。上曰。刑曹堂上。待下批牌招察任。竝出榻敎上命書藥房批答。命退。諸臣以次出。